
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 16Pc/2/2025 8725200096 25. 06. 2025 JUDr. Dagmar Soliarová ECLI:SK:OSPP:2025:8725200096.1
ROZSUDOK V MENE SLOVENSKEJ REPUBLIKY Okresný súd Poprad, sudca JUDr. Dagmar Soliarová, v právnej veci navrhovateľa: A. B., nar. XX.XX.XXXX, bytom C. X, D., proti odporkyni: E. A. B., nar. XX.XX.XXXX, bytom F. G. XXX, F. G., v konaní o zrušenie vyživovacej povinnosti na plnoleté dieťa, takto rozhodol: I. Súd z r u š u j e vyživovaciu povinnosť osoby povinnej z výživného A. B. vo vzťahu k osobe oprávnenej z výživného E. A. B., určenú rozsudkom Okresného súdu Kežmarok, č.k. 2C/137/2010 zo dňa 23.2.2011, vo výške 55 eur mesačne a to ku dňu 1.6.2025. II. Žiaden z účastníkov
nemá
nárok na náhradu trov konania. odôvodnenie:
1. Tunajšiemu súdu bol doručený návrh osoby povinnej z výživného na zrušenie vyživovacej povinnosti na plnoleté dieťa ako osoby oprávnenej z výživného. Navrhovateľ vo svojom návrhu uviedol, že dcéra – plnoleté dieťa, úspešne ukončilo v júni 2024 štúdium na Univerzite Mateja Bela v Banskej Bystrici. Od ukončenia školy je zamestnaná, je schopná sama sa živiť a preto sú splnené všetky podmienky na to, aby bolo vyživovacia povinnosť voči dcére zrušená. 2. Odporkyňa podaním doručeným súdu dňa 3.2.2025 uviedla, že súhlasí s návrhom otca na zrušenie vyživovacej povinnosti, nakoľko je finančne samostatná. 3. Účastníci konania uviedli, že súhlasia s pojednávaním v ich neprítomnosti. 4. Súd sa na pojednávaní oboznámil s vyjadrením navrhovateľa a odporkyne. 5. Podľa § 62 ods. 1 Zákona o rodine plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. 6. Zákonná povinnosť rodičov plniť si vyživovaciu povinnosť k deťom vzniká narodením dieťaťa a trvá do času kým dieťa nie je schopné samo sa živiť, dosiahnutie plnoletosti dieťaťa nemá vplyv na trvanie vyživovacej povinnosti rodičov k deťom (rozsudok Krajského súdu v Žiline sp. zn. 9CoP/58/2007 zo dňa 04.02.2008). 7. Schopnosť samostatne sa živiť znamená, že dieťa je schopné samostatne uspokojovať všetky svoje potreby, hmotné, kultúrne a ďalšie vrátane bytových. Inými slovami to znamená, že dieťa má určitý trvalý príjem finančných prostriedkov, z ktorého uhrádza svoje potreby (nález Ústavného súdu ČR z 21.04.2011, sp. zn. II. ÚS 3113/10).
8. S poukazom na vyššie citované zákonné ustanovenie a na vyjadrenie osoby oprávnenej z výživného súd zrušil vyživovaciu povinnosť navrhovateľa A. B. k odporkyni E. A. B. stanovenú rozsudkom Okresného súdu v Kežmarku pod sp. zn. 2C/137/2010 zo dňa 23.02.2011, a to ku dňu 01.06.2025. 9. O trovách konania rozhodol podľa § 52 CMP. Poučenie: Proti tomuto rozsudku je prípustné odvolanie, ktoré možno podať do 15 dní od jeho doručenia v 3 vyhotoveniach, a to prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

